b'\n_START_ARTICLE_\nGrigori Javlinski\n_START_PARAGRAPH_\nGrigori Aleksandrovit\xc5\xa1 Javlinski (ven. \xd0\x93\xd1\x80\xd0\xb8\xd0\xb3\xd0\xbe\xd1\x80\xd0\xb8\xd0\xb9 \xd0\x90\xd0\xbb\xd0\xb5\xd0\xba\xd1\x81\xd0\xb0\xd0\xbd\xd0\xb4\xd1\x80\xd0\xbe\xd0\xb2\xd0\xb8\xd1\x87 \xd0\xaf\xd0\xb2\xd0\xbb\xd0\xb8\xd0\xbd\xd1\x81\xd0\xba\xd0\xb8\xd0\xb9, s. 10. huhtikuuta 1952 Lviv, Ukrainan SNT, Neuvostoliitto) on ven\xc3\xa4l\xc3\xa4inen poliitikko ja ekonomisti sek\xc3\xa4 oikeistolaisen Jabloko-puolueen perustaja. H\xc3\xa4n on ollut my\xc3\xb6s kahdesti puolueen presidenttiehdokas._NEWLINE_Nuoruudessaan Javlinski harrasti nyrkkeily\xc3\xa4 ja saavutti Ukrainan-mestaruuden raskaassa keskisarjassa. Ty\xc3\xb6l\xc3\xa4isnuorison iltalukion j\xc3\xa4lkeen 1969 h\xc3\xa4n p\xc3\xa4\xc3\xa4si Plehanovin taloustieteelliseen yliopistoon ty\xc3\xb6talouden alalle. H\xc3\xa4n v\xc3\xa4itteli taloustieteen tohtoriksi. Javlinski hallitsee ven\xc3\xa4j\xc3\xa4\xc3\xa4, ukrainaa ja englantia. H\xc3\xa4n on uskonnoltaan ortodoksikristitty. H\xc3\xa4n on naimisissa ja kahden pojan is\xc3\xa4._NEWLINE_Javlinski kuului Neuvostoliiton kommunistiseen puolueeseen 1985\xe2\x80\x931991. H\xc3\xa4n oli my\xc3\xb6s Neuvostoliiton ministerineuvoston j\xc3\xa4senen\xc3\xa4. Neuvostoliiton hajotessa Javlinski ehdotti 500 p\xc3\xa4iv\xc3\xa4n talousohjelmaa markkinatalouteen siirtymiseksi. H\xc3\xa4n toimi perustamansa Jabloko-puolueen puheenjohtajana 1993\xe2\x80\x932008. H\xc3\xa4n osallistui presidentinvaaleihin 1996, joissa h\xc3\xa4n sai yli 5,5 miljoonaa \xc3\xa4\xc3\xa4nt\xc3\xa4 prosenttiosuudella 7,34 ja sijoittui nelj\xc3\xa4nneksi Boris Jeltsinin, Gennadi Zjuganovin ja Aleksandr Lebedin j\xc3\xa4lkeen voittaen kuitenkin Vladimir \xc5\xbdirinovskin. Vuoden 2000 vaaleissa h\xc3\xa4nen \xc3\xa4\xc3\xa4nisaaliinsa oli yli 4,3 miljoonaa, prosenttiosuus 5,80, ja h\xc3\xa4nen edell\xc3\xa4\xc3\xa4n olivat jo ensimm\xc3\xa4isell\xc3\xa4 kierroksella valittu Vladimir Putin sek\xc3\xa4 Zjuganov._NEWLINE_Javlinskin poliittinen ura on hiipunut puolueen j\xc3\xa4\xc3\xa4ty\xc3\xa4 alle \xc3\xa4\xc3\xa4nikynnyksen duuman vaaleissa 2007. H\xc3\xa4n pyrki palaamaan politiikkaan vuoden 2012 presidentinvaaleissa,  mutta ehdokkuus kariutui kannattajakorttiep\xc3\xa4selvyyksiin.'